Onverwagse kunswerke in dorp se strate te sien | Netwerk24
Onverwagse kunswerke in dorp se strate te sien
20 Augustus 2018 06:00
Hannah Reynolds se kleurvolle stokkielekkers is in Drostdystraat te sien.
'n Oulap se rooi maak mooi – veral in die eendeweer wat ons deesdae beleef.
Stellenbosch verras sy inwoners met spatsels kleur in sy strate, want dis weer tyd vir die jaarlikse PJO-inni-Bosch-kompetisie wat die PJ Olivier-kunssentrum saam met Proud Partners vir sy graad 11-leerders aanbied.
Die kompetisie, wat groot geldpryse op die spel het, is deel van die leerders se leerplan en behels dat hulle 'n kunswerk op papier moet skep wat met die omgewing inskakel.
Die ses beste konsepte word as finaliste aangewys en die leerders moet dan hul kunswerke in en om die dorp voltooi.
Soos vorige jare het die leerders beïndruk deur hul kreatiwiteit en daar is iets vir elke smaak – van die kleurvolle stokkielekkers in Drostdystraat tot 'n eikeboom in Kerkstraat wat met 'n Russiese ring pronk.
Volgens Isabel Verwey, uitvoerende direkteur van Proud Partners, wat die projek borg, is hulle opgewonde oor die impak wat die kompetisie op die dorp en die leerders het.
"Vandat ons drie jaar gelede met die kompetisie begin het, het dit elke jaar gegroei en die reaksie daarop is oorweldigend positief. Dit bied nie net ontluikende jong kunstenaars die geleentheid om lewe aan hul werk te gee nie; dit lei ook tot interessante besprekingspunte onder dorpenaars," vertel sy.
Die algehele wenner wat deur Proud Partners aangewys word, sal by die PJ Olivier-kunssentrum se lentedagviering op 1 September bekend gemaak word. Inwoners kan ook betrokke raak deur vir hul gunsteling-kunswerk op PJ Olivier se Instagram-blad by pjolivierartcentre te stem.
Die kunswerk met die meeste "likes" sal 'n prys wen en een gelukkige stemmer wie se naam uit 'n hoed getrek word, sal R500 ontvang.